— Раней ураджаю мы чакалі на 8-9 год пасля пасадкі, і, канешне, за гэты час дрэву можна было нарасціць крону, што і рабілі. Сучасныя сарты сталі хуткаплоднымі, часам саджанцы цвітуць яшчэ ў гадавальніку. Тут трэба фарміраваць крону так, каб атрымліваць ураджай з самага пачатку. Калі мы абразаем дрэва, выклікаем дадатковы рост, таму што парушаны суадносіны паміж надземнай часткай і каранёвай сістэмай, а вось развіццё, якое характарызуецца плоданашэннем, пры гэтым крыху адцягваецца. Пры верацёнападобнай кроне практычна ўсе галінкі пакідаюцца, трэба толькі пазбягаць сітуацый, калі яны растуць вельмі шчыльна ці фарміруецца востры вугал, і сачыць, каб не было канкурэнта цэнтральнага правадніка. Паколькі нам трэба асвятленне на ўсю крону, таму мы фарміруем яе так, што знізу яна шырэйшая, а да верху паступова звужаецца.